Document ID: 31982R3418

ΚΑΝΟΝΙΣΜΟΣ (ΕΟΚ) αριθ. 3418/82 ΤΗΣ ΕΠΙΤΡΟΠΗΣ της 20ής Δεκεμβρίου 1982 περί των λεπτομερειών θέσεως σε πώληση ελαιούχων σπόρων που ευρίσκονται στην κατοχή των οργανισμών παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΟΚ) αριθ. 1413/82(2), και ιδίως το άρθρο 26 παράγραφος 3 και το άρθρο 27 παράγραφος 5,
τον κανονισμό αριθ. 142/67/ΕΟΚ του Συμβουλίου της 21ης Ιουνίου 1967 περί των επιστροφών κατά την εξαγωγή των κραμβόσπορων, των γογγυλόσπορων και των ηλιανθόσπορων(3), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 6,
τον κανονισμό (ΕΟΚ) αριθ. 878/77 του Συμβουλίου της 26ης Απριλίου 1967 περί των τιμών συναλλάγματος που πρέπει να εφαρμοστούν στο πλαίσιο της κοινής γεωργικής πολιτικής(4), όπως τροποποιήθηκε τελευταία από τον κανονισμό (ΕΟΚ) αριθ. 2382/82(5), και ιδίως το άρθρο 4 παράγραφος 3,
Εκτιμώντας:
ότι κατά τους όρους του κανονισμού αριθ. 724/67/ΕΟΚ του Συμβουλίου(6), όπως τροποποιήθηκε τελευταία από τον κανονισμό (ΕΟΚ) αριθ. 2382/79(7), η πώληση ελαιούχων σπόρων που ευρίσκονται στην κατοχή των οργανισμών παρεμβάσεως πρέπει να πραγματοποιείται με δημοπρασία-
ότι η δημοπρασία, έχοντας σαν στόχο να επιτευχθεί η πλέον ευνοϊκή τιμή, πρέπει να κατακυρώνεται στους προσφέροντες τις υψηλότερες τιμές, υπό τον όρο ότι αυτές οι τιμές αντιπροσωπεύουν την πραγματική κατάσταση της αγοράς, και γι' αυτό το λόγο, θα πρέπει να προσδιορίζονται οι ελάχιστες τιμές πωλήσεως σε συνάρτηση με τις προσφορές που έχουν ληφθεί, με την προϋπόθεση ότι οι προσφορές τηρούν την τιμή παρεμβάσεως-
ότι, εντούτοις, πρέπει να προβλεφθεί ότι, όταν ειδικές καταστάσεις το επιβάλλουν, η πώληση των ελαιούχων σπόρων που ευρίσκονται στην κατοχή των οργανισμών παρεμβάσεως μπορεί να πραγματοποιείται σε μια τιμή διαφορετική απ' αυτή που αναφέρεται πιο πάνω, που καθορίζεται σύμφωνα με τις κοινοτικές διαδικασίες-
ότι, στις δύο περιπτώσεις, η ίση πρόσβαση στα προϊόντα και η ίση μεταχείριση των αγοραστών μπορούν να εξασφαλιστούν με κατάλληλη δημοσιότητα της προκήρυξης της δημοπρασίας- ότι, στην πρώτη περίπτωση, για να εξασφαλιστούν οι αρχές αυτές, πρέπει να προβλεφθεί ότι οι οργανισμοί δέχονται τις προσφορές κάθε ημέρα και μέχρι να εξαντληθούν οι διαθέσιμες ποσότητες- ότι, στη δεύτερη περίπτωση, για να επιτευχθεί αυτός ο σκοπός, πρέπει να προβλεφθεί ότι οι προσφορές πρέπει να υποβληθούν εντός προθεσμίας που θα καθοριστεί-
ότι οι προκηρύξεις της δημοπρασίας και οι προσφορές πρέπει να περιλαμβάνουν τις αναγκαίες ενδείξεις για τον καθορισμό των εν λόγω προϊόντων- ότι είναι αναγκαίο να προβλεφθούν διατάξεις για την περίπτωση που υπάρχουν πολλές προσφορές με την ίδια τιμή-
ότι η τήρηση των συμβατικών υποχρεώσεων πρέπει να εξασφαλίζεται από την παροχή ασφάλειας- ότι πρέπει, κατά συνέπεια, να καθοριστεί το σύστημα της ασφάλειας αυτής, καθώς και οι όροι υπό τους οποίους η ασφάλεια καταπίπτει εν όλω ή εν μέρει- ότι τα συμπληρωματικά έξοδα που προκύπτουν από μια τμηματική πώληση δικαιολογούν την ολική κατάσχεση της ασφάλειας, εάν το συμβόλαιο έχει πραγματοποιηθεί για λιγότερο από το 70% της ποσότητας που προβλέπεται αρχικά σ' αυτό-
ότι, σύμφωνα με το άρθρο 4 παράγραφος 2 του κανονισμού (ΕΟΚ) αριθ. 1134/68 του Συμβουλίου(8), τα ποσά που αναφέρονται στο άρθρο αυτό καταβάλλονται χρησιμοποιώντας την τιμή μετατροπής που ισχύει κατά το χρόνο που πραγματοποιήθηκε η συναλλαγή ή μέρος της συναλλαγής- ότι, σύμφωνα με το άρθρο 6 του ανωτέρω κανονισμού, ως χρόνος πραγματοποιήσεως της συναλλαγής θεωρείται η ημερομηνία κατά την οποία λαμβάνει χώρα η γενεσιουργός αιτία της απαιτήσεως που αντιστοιχεί στο ποσό, το οποίο αφορά τη συναλλαγή αυτή, όπως καθορίζεται η γενεσιουργός αυτή αιτία από την κοινοτική ρύθμιση, ή, ελλείψει αυτής και εν αναμονή, από τις ρυθμίσεις του ενδιαφερόμενου Κράτους μέλους-
ότι, εντούτοις, δυνάμει του άρθρου 4 παράγραφος 3 του κανονισμού (ΕΟΚ) αριθ. 878/77, μπορεί να γίνει παρέκκλιση από τις ανωτέρω διατάξεις-
ότι, για την ταχεία πραγματοποίηση της συναλλαγής, είναι αναγκαίο να προβλεφθεί ότι τα δικαιώματα και οι υποχρεώσεις που απορρέουν από τη σύμβαση πωλήσεως ή από τη δημοπρασία πραγματοποιούνται εντός ορισμένων προθεσμιών-
ότι είναι πρόσφορο να καταργηθεί ο κανονισμός (ΕΟΚ) αριθ. 189/68 της
Επιτροπής(9)-
ότι τα μέτρα που προβλέπονται στον παρόντα κανονισμό είναι σύμφωνα με την γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι οργανισμοί παρεμβάσεως επαναφέρουν στην αγορά, με δημοπρασία, τους ελαιούχους σπόρους που ευρίσκονται στην κατοχή τους, υπό τους όρους που καθορίζονται στα ακόλουθα άρθρα:
I. Διαρκής πώληση
Άρθρο 2
1. Οι οργανισμοί παρεμβάσεως πωλούν τους ελαιούχους σπόρους που ευρίσκονται στην κατοχή τους, υπό τους όρους που καθορίζονται στα άρθρα 2 και 3, σε κάθε αγοραστή που προσφέρει τουλάχιστον την τιμή παρεμβάσεως που ισχύει κατά τη στιγμή που αποσύρεται το προϊόν προσαυξανόμενο κατά 1 ECU ανά 100 χιλιόγραμμα.
Εντούτοις:
α) στην περίπτωση αποσύρσεως του προϊόντος κατά τον τελευταίο μήνα της περιόδου εμπορίας, η τιμή παρεμβάσεως είναι αυτή που θα ισχύει κατά τον επόμενο μήνα-
β) στην περίπτωση κραμβόσπορων και γογγυλόσπορων που αγοράζονται στην παρέμβαση υπό τους όρους που προβλέπονται στο άρθρο 7α παράγραφος 1 του κανονισμού αριθ. 282/67/ΕΟΚ της Επιτροπής(10), η τιμή παρεμβάσεως είναι αυτή που προκύπτει από την εφαρμογή των ως άνω διατάξεων, προσαυξημένη κατά την προσαύξηση που προβλέπεται στο εν λόγω άρθρο 7α.
2. Οι παρτίδες που τίθενται σε πώληση, σύμφωνα με τους όρους της παραγράφου 1, δημοσιεύονται στην Επίσημη Εφημερίδα των Ευρωπαϊκών Κοινοτήτων. Για το σκοπό αυτό, τα Κράτη μέλη ανακοινώνουν στην Επιτροπή με τέλεξ, το αργότερο την πέμπτη εργάσιμη ημέρα κάθε μήνα, τις ποσότητες των ελαιούχων σπόρων που ευρίσκοντο στην παρέμβαση, στο έδαφός τους, κατά το τέλος του προηγούμενου μήνα, καθώς και τους τόπους όπου αυτές εναποθηκεύονται. Η γνωστοποίηση των ανωτέρω ποσοτήτων πoυ προορίζονται για πώληση θα δημοσιευτεί στην Επίσημη Εφημερίδα των Ευρωπαϊκών Κοινοτήτων το αργότερο κατά τη δέκατη εργάσιμη ημέρα κάθε μήνα, σύμφωνα με το υπόδειγμα του παραρτήματος I.
Άρθρο 3
1. Ο οργανισμός παρεμβάσεως συνάπτει την πώληση με οιονδήποτε παρουσιάζει συμφέρουσα προσφορά στον οργανισμό παρεμβάσεως κατά τη διάρκεια εργάσιμης ημέρας για παρτίδα ή παρτίδες που δεν έχουν πωληθεί προηγουμένως.
2. Η προσφορά πρέπει να αναφέρει το ποσό, με το οποίο η προτεινόμενη τιμή υπερβαίνει την τιμή παρεμβάσεως, όπως ορίζεται στο άρθρο 2 παράγραφος 1, προσαυξημένο κατά 1 ECU ανά 100 χιλιόγραμμα. Το ποσό αυτό εκφράζεται στο εθνικό νόμισμα του Κράτους μέλους όπου ευρίσκονται αποθηκευμένοι οι σπόροι, και αναφέρονται σε 100 χιλιόγραμμα προϊόντος του σταθερού ποιοτικού τύπου, παραδοτέου με μέσο μεταφορικό χωρίς στοίβαξη, στην έξοδο του οργανισμού παρεμβάσεως.
3. Σε περίπτωση που κατατίθενται πολλές προσφορές την ίδια ημέρα για μία ή περισσότερες παρτίδες, ο οργανισμός παρεμβάσεως συνάπτει την πώληση με αυτόν που αναλαμβάνει την υποχρέωση να πληρώσει την υψηλότερη τιμή.
Εάν περισσότεροι συμμετέχοντες προσφέρουν την ίδια τιμή, η κατακύρωση του πλειοδοτικού διαγωνισμού θα γίνει με κλήρωση.
4. Με το όρο "προσφορά που κατατίθεται την ίδια ημέρα" νοείται κάθε προσφορά που κατατίθεται το αργότερο στις 14.00, τοπική ώρα, κάθε εργάσιμης ημέρας. Κάθε προσφορά που κατατίθεται μετά τις 14.00, ή κατατίθεται μη εργάσιμη ημέρα, θεωρείται ότι έχει κατατεθεί κατά την πρώτη εργάσιμη ημέρα που ακολουθεί.
II. Πώληση κατά διαστήματα
Άρθρο 4
Σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ, μπορεί να αποφασιστεί να αντικατασταθεί για μία ή περισσότερες παρτίδες η πώληση σε καθορισμένη τιμή που αναφέρεται στα άρθρα 2 και 3 με πώληση κατά διαστήματα, υπό τους όρους που καθορίζονται στα άρθρα 5 έως 9.
Άρθρο 5
1. Εφόσον αποφασιστεί ότι η πώληση θα πραγματοποιηθεί σύμφωνα με τους όρους του άρθρου 4, συντάσσεται προκήρυξη της δημοπρασίας σύμφωνα με το υπόδειγμα που αναφέρεται στο παράρτημα II. Η δημοσιότητα αυτής της προκήρυξης εξασφαλίζεται τουλάχιστον με τη δημοσίευσή της στην Επίσημη Εφημερίδα των Ευρωπαϊκών Κοινοτήτων και με αφισοκόλληση στην έδρα των σχετικών οργανισμών παρεμβάσεως.
2. Η δημοπρασία παραμένει ανοικτή μέχρι την ημερομηνία που καθορίζεται. Κατά τη διάρκειά της, είναι δυνατό να πραγματοποιούνται δημοπρασίες μερικές.
3. Οι παρτίδες που δεν κατακυρώνονται κατά τη διάρκεια μερικής δημοπρασίας επαναλαμβάνονται στη δημοσίευση της επόμενης μερικής δημοπρασίας.
Άρθρο 6
1. Οι προσφορές πρέπει να λαμβάνονται το αργότερο κατά την ημερομηνία και την ώρα που καθορίζονται στην προκήρυξη της δημοπρασίας.
Οι προσφορές που λαμβάνονται μετά το προβλεπόμενο διάστημα ή δεν πληρούν τους όρους πωλήσεως δεν λαμβάνονται υπόψη.
2. Η προσφορά πρέπει να αναφέρει το ποσό εκφραζόμενο στο εθνικό νόμισμα του Κράτους μέλους όπου ευρίσκονται αποθηκευμένοι οι σπόροι και σε 100 χιλιόγραμμα προϊόντος του σταθερού ποιοτικού τύπου. Παραδοτέο με μέσο μεταφορικό χωρίς στοίβαξη, στην έξοδο του οργανισμού παρεμβάσεως.
Άρθρο 7
Η διαλογή των προσφορών πραγματοποιείται από τις αρμόδιες αρχές του σχετικού Κράτους μέλους το συντομότερο δυνατό-
Οι αρχές αυτές διαβιβάζουν στην Επιτροπή με τέλεξ έναν ανώνυμο κατάλογο, στον οποίο αναφέρονται, για κάθε παρτίδα που διατίθεται προς πώληση, οι υψηλότερες τιμές των προσφορών που ελήφθησαν.
Άρθρο 8
Έχοντας υπόψη τις προσφορές που έχουν ληφθεί, καθορίζεται ελάχιστη τιμή πωλήσεως κατά τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ, και, με την επιφύλαξη της ελάχιστης αυτής τιμής, υπερθεματιστής ορίζεται αυτός που προσφέρει την πιο υψηλή τιμή. Εάν περισσότεροι υποβάλλοντες προσφέρουν την αυτή τιμή, η κατακύρωση του διαγωνισμού γίνεται με κλήρωση.
Άρθρο 9
Η Επιτροπή κοινοποιεί στα Κράτη μέλη με τέλεξ τις ελάχιστες τιμές.
Ο αρμόδιος οργανισμός του Κράτους μέλους, το αργότερο την πέμπτη εργάσιμη ημέρα που ακολουθεί μετά την κοινοποίηση της Επιτροπής, πληροφορεί τους διαγωνιζόμενους για το αποτέλεσμα της συμμετοχής τους στη δημοπρασία.
III. Γενικές διατάξεις
Άρθρο 10
Οι οργανισμοί παρεμβάσεως λαμβάνουν τα απαραίτητα μέτρα για να καταστεί δυνατό να εκτιμήσουν οι ενδιαφερόμενοι, πριν από την υποβολή των προσφορών, την ποιότητα των σπόρων που τέθηκαν σε πώληση.
Άρθρο 11
1. Οι προσφορές που αναφέρονται στα άρθρα 3 και 6 πρέπει να υποβληθούν στον αρμόδιο οργανισμό παρεμβάσεως, είτε με υποβολή, στην έδρα του, της εγγραφής προσφοράς και με απόδειξη παραλαβής είτε με συστημένη επιστολή, τέλεξ ή τηλεγράφημα. Αυτά θα πρέπει να είναι συντεταγμένα σε μία από τις επίσημες γλώσσες της Κοινότητας.
2. Δεν μπορεί να γίνει καμία προσφορά για τμήμα παρτίδας.
3. Οι προσφορές πρέπει να περιέχουν το όνομα και τη διεύθυνση του προσφέροντος και να περιλαμβάνουν τον αριθμό και το βάρος της παρτίδας ή των παρτίδων όπου αναφέρεται.
4. Οι προσφορές ισχύουν μόνο εφόσον συνοδεύονται από ασφάλεια 7,5 ECU ανά 100 χιλιόγραμμα. Η ασφάλεια αυτή παρέχεται υπό μορφή εγγυήσεως που δίδεται από ίδρυμα που πληροί τα κριτήρια που καθορίζει το ενδιαφερόμενο Κράτος μέλος. Στην περίπτωση κατά την οποία η απόδειξη παροχής ασφάλειας προσκομίζεται στον οργανισμό παρεμβάσεως μετά την υποβολή της αντίστοιχης προσφοράς, το χρονικό σημείο προσκομίσεως της απόδειξης της ασφάλειας θεωρείται σαν χρονικό σημείο καταθέσεως της προσφοράς.
5. Οι προσφορές που δεν υποβάλλονται σύμφωνα με τις υποδείξεις αυτές δεν μπορούν να γίνουν αποδεκτές.
6. Κατά την ανακοίνωση των προσφορών οι ενδιαφερόμενοι μπορούν να ζητήσουν το δικαίωμα προκαθορισμού της κοινοτικής ενίσχυσης ή της επιστροφής κατά την εξαγωγή που θα ισχύουν την ημέρα που γίνονται δεκτές οι προσφορές, όπως καθορίζονται αντίστοιχα από τους κανονισμούς (ΕΟΚ) αριθ. 1204/72 της Επιτροπής(11) και αριθ. 142/67/ΕΟΚ του Συμβουλίου.
Οι προκαθορισμοί ακυρώνονται και η σχετική ασφάλεια αποδεσμεύεται για τις ποσότητες που δεν κατακυρώνονται.
Άρθρο 12
1. Η ασφάλεια αποδεσμεύεται όταν:
α) το εμπόρευμα δεν κατακυρώνεται στους προσφέροντες-
β) ο υπερθεματιστής έχει πληρώσει, εκτός από περιπτώσεις ανωτέρας βίας, τις υποχρεώσεις που προβλέπονται στον παρόντα κανονισμό και, ενδεχομένως, τους άλλους όρους συμπληρωματικούς και σύμφωνους με τις διατάξεις του παρόντος κανονισμού που θεσπίσθηκαν από το ενδιαφερόμενο Κράτος μέλος, και ότι η ποσότητα που ανέλαβε είναι ίση τουλάχιστον προς το 99% της ποσότητας που τέθηκε στη διάθεσή του.
2. Εκτός από περιπτώσεις ανωτέρας βίας, η ασφάλεια καταπίπτει:
α) κατ' αναλογία της ποσότητας που δεν έχει αναληφθεί εντός της προβλεπόμενης στο άρθρο 14 παράγραφος 5 προθεσμίας, όταν η ποσότητα που έχει αναληφθεί είναι μεγαλύτερη ή ίση προς το 70% και μικρότερη από το 99% της ποσότητας που τέθηκε στη διάθεση του υπερθεματιστή-
β) εξ ολοκλήρου, όταν η ποσότητα που έχει αναληφθεί είναι μικρότερη από το 70% της ποσότητας που τέθηκε στη διάθεση του υπερθεματιστή.
Άρθρο 13
1. Ο αγοραστής ενημερώνεται με τέλεξ, τηλεγράφημα ή συστημένη επιστολή για την ποσότητα που του κατακυρώνεται από τον οργανισμό παρεμβάσεως το ταχύτερο δυνατόν.
2. Ο αγοραστής καταβάλλει την τιμή αγοράς που προσέφερε για την ποσότητα που του κατακυρώνεται πριν του παραδοθεί το εμπόρευμα.
Η τιμή πρέπει να υπολογίζεται με βάση την ποσότητα που αναφέρεται στην προκήρυξη της διαδικασίας και είναι σχετική με την παρτίδα για την οποία ορίστηκε υπερθεματιστής.
Η διαφορά μεταξύ της τελικής τιμής προς πληρωμή και της τιμής που αναφέρεται στην προηγούμενη παράγραφο ρυθμίζεται βάσει του βάρους που διαπιστώνεται κατά την έξοδο του εμπορεύματος- το βάρος τους τροποποιείται σύμφωνα με την παράγραφο 3.
3. Στην περίπτωση κατά την οποία οι ελαιούχοι σπόροι που παραδίδονται δεν είναι του σταθερού ποιοτικού τύπου, το βάρος τους καθορίζεται κατά τη μέθοδο που προσδιορίζεται στο παράρτημα του κανονισμού (ΕΟΚ) αριθ. 1204/72 και η τιμή πωλήσεώς τους επηρεάζεται από την προσαύξηση ή τη μείωση που αναγράφονται στο παράρτημα I του κανονισμού αριθ. 282/67/ΕΟΚ.
4. Ο συντελεστής μετατροπής που λαμβάνεται υπόψη για την έκφραση σε εθνικό νόμισμα των ποσών που έχουν καθοριστεί σε ECU στον παρόντα κανονισμό είναι η αντιπροσωπευτική τιμή που ισχύει:
- την ημέρα της υποβολής της προσφοράς, στην περίπτωση διαρκούς πωλήσεως,
- την ημέρα λήξεως της προθεσμίας υποβολής των προσφορών, στην περίπτωση πωλήσεως κατά διαστήματα.
Άρθρο 14
1. Η δειγματοληψία πραγματοποιείται κατά την έξοδο από την αποθήκη του οργανισμού παρεμβάσεως και σύμφωνα με τη μέθοδο που καθορίζεται στον κανονισμό (ΕΟΚ) αριθ. 1470/68(12).
2. Ο καθορισμός της περιεκτικότητας των σπόρων σε ξένα σώματα, υγρασία και έλαιο πραγματοποιείται σύμφωνα με τις μεθόδους που περιγράφονται στον κανονισμό (ΕΟΚ) αριθ. 1470/68.
3. Τα έξοδα εξόδου, μέχρι το στάδιο "παραδοτέο με μέσο μεταφοράς χωρίς στοίβαξη στην έξοδο της αποθήκης του οργανισμού παρεμβάσεως", καθώς και τα έξοδα ζυγίσεως, δειγματοληψίας και αναλύσεως βαρύνουν τον οργανισμό παρεμβάσεως.
4. Το εμπόρευμα πρέπει να αναληφθεί στην αποθήκη το αργότερο την 30ή ημέρα μετά από την ημερομηνία της ανακοινώσεως περί της αποδοχής της προσφοράς.
Εντούτοις, αν οι ποσότητες που θα αναληφθούν από ένα μοναδικό αγοραστή υπερβαίνουν τους 8 000 τόνους, θα παραχωρηθεί για την παραλαβή των αγαθών προθεσμία εξήντα ημερών, που υπολογίζονται από την ημερομηνία της ανακοινώσεως περί της αποδοχής της προσφοράς.
Στην περίπτωση που η δημοπρασία γίνεται με τους προβλεπόμενους στα άρθρα 5 ως 9 όρους, η τιμή που θα πληρωθεί, για τις ποσότητες που θα αποσυρθούν μεσά στις πρώτες τριάντα ημέρες, θα προσαυξηθεί με ποσό ίσο προς το ποσό της μηνιαίας αύξησης που εφαρμόζεται για την περίοδο εμπορίας κατά τη διάρκεια της οποίας γίνεται η αποδοχή της προσφοράς.
5. Εκτός από περίπτωση ανωτέρας βίας, σε περίπτωση που ο αγοραστής δεν τηρεί τις προθεσμίες που προβλέπονται στην παράγραφο 4, πρέπει να πληρώσει συμπληρωματικό ποσό ύψους 1 ECU ανά 100 χιλιόγραμμα για την αντίστοιχη ποσότητα για κάθε μήνα ή τμήμα του μήνα που καθυστερεί.
Μετά τη λήξη της προθεσμίας που προβλέπεται στην παράγραφο 4, ο αγοραστής αναλαμβάνει κάθε κίνδυνο σχετικά με την αποθεματοποίηση του εμπορεύματος. Εκτός από περίπτωση ανωτέρας βίας, στις περιπτώσεις που ορισμένες ποσότητες του σπόρου δεν αναλμβάνονται το αργότερο εντός δύο μηνών μετά τη λήξη της προθεσμίας που αναφέρεται στην παράγραφο 4, η πώληση, για τις ποσότητες αυτές, ακυρούται και η ασφάλεια καταπίπτει σύμφωνα με τις διατάξεις του άρθρου 12 παράγραφος 2.
6. Καμία αντιδικία δεν γίνεται δεκτή εάν το βάρος που έχει διαπιστωθεί κατά την παράδοση δεν αντιστοιχεί σε αυτό που αναφέρεται στην προκήρυξη της δημοπρασίας.
Άρθρο 15
Ο κανονισμός (ΕΟΚ) αριθ. 189/68 καταργείται.
Άρθρο 16
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 20 Δεκεμβρίου 1982.

Labels: 3
17